SET ลดช่วงลบเหลือ 12 จุด ปิดเหนือ 1,600 โบรกมองพรุ่งนี้ Sideway Down แนวรับ 1,580
SET ปิดลบ 12 จุด เหนือ 1,600 ฟากโบรกมองพรุ่งนี้ Sideway Down วางแนวรับ 1,580-1,570 แนะจับตาผลประชุม กนง. 23 มิ.ย.64
21 มิ.ย. 2564

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยวันนี้แกว่ง Sideway ถึง Sideway Down โดยในช่วงบ่ายนี้ตลาดฯสามารถลดช่วงลบไปได้จนดัชนีฯสามารถขึ้นมาแถว 1,600 จุดได้ หลังจากที่ดาวโจนส์ฟิวเจอร์สได้ดีดตัวขึ้นมาเป็นบวก ท่ามกลางแรงกดดันจากความกังวลธนาคารกลางสหรัฐฯ (เฟด) จะปรับขึ้นอัตราดอกเบี้ย ส่งผลให้ตลาดหุ้นในภูมิภาคเอเชียวันนี้ต่างติดลบกันทั่วหน้าราว -0.7% ถึง -1.2% เช่นเดียวกับตลาดในยุโรปที่เทรดบ่ายนี้ก็ติดลบราว 0.2% โดยยังต้องจับตาประธานเฟดสาขาต่าง ๆ จะมีความคิดเห็นอะไรออกมาเกี่ยวกับทิศทางนโยบายการเงิน
ส่วนบ้านเราให้รอการประชุมคณะกรรมการนโยบายการเงิน (กนง.)ที่จะมีขึ้นในวันที่ 23 มิ.ย.นี้ รอติดตามว่าจะมีการปรับลดคาดการณ์การเติบโตเศรษฐกิจไทยอย่างไร ซึ่งตลาดมองกรอบการเติบโตเศรษฐกิจไทยไว้ที่ 1.5-2.5% นอกจากนี้ติดตามภาครัฐฯจะมีนโยบายการช่วยเหลือรายย่อยหรือไม่
ด้านแนวโน้มการลงทุนในวันพรุ่งนี้ (22 มิ.ย.) นายกรภัทร กล่าวว่า ตลาดฯคงจะยังแกว่ง Sideway ถึง Sideway Down โดยมีแนวรับ 1,580-1,570 จุด ส่วนแนวต้าน 1,620 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GUNKUL มูลค่าการซื้อขาย 9,082.31 ล้านบาท ปิดที่ 4.80 บาท ลดลง 0.08 บาท
PTT มูลค่าการซื้อขาย 2,853.79 ล้านบาท ปิดที่ 39.75 บาท ลดลง 0.25 บาท
KBANK มูลค่าการซื้อขาย 2,385.07 ล้านบาท ปิดที่ 121.00 บาท ลดลง  2.50 บาท
AOT มูลค่าการซื้อขาย 2,226.26 ล้านบาท ปิดที่ 65.75 บาท ลดลง 0.25 บาท
PTTGC มูลค่าการซื้อขาย 1,471.20 ล้านบาท ปิดที่ 57.75 บาท ลดลง 1.00 บาท